
A magyar Z generáció hozzáállása az angol abszurd humorhoz

A humor osztálytermi használata nagyon előnyös mindkét oldal – a tanárok, valamint a diákok számára egyaránt. A humor egyfajta nyílt kommunikációs légkör megteremtésének alapja, amelyben teret kap a megszokottól eltérő gondolkodásmód, illetve az egészséges verseny. Ez a légkör a diákok figyelmét és érdeklődését serkentve elősegíti, hogy a tanulók elfogadják a tanár által átadott információt és tudást. Ellenben, ha ezeket a humoros próbálkozásokat félreértik, a negatív következményeket nehéz helyrehozni. A félreértett ironikus és szarkasztikus megnyilvánulások ellenséges, tisztelettől mentes környezetet teremtenek, amely a diákok eltávolodó, közönyös és apatikus viselkedésében nyilvánul meg. Ennek következtében ajánlott megfigyelni, hogy a tanulók milyen humoros impulzust képesek értékelni osztálytermi környezetben.
A jelen kutatás célja, hogy bizonyítékot szolgáltasson arra, hogy a magyar középiskolai tanulók hogyan viszonyulnak az angol abszurd humorhoz. A kutatás fő feltevése, hogy a Z generáció tagjai nem rendelkeznek inkongruitás-megoldási stratégiákkal (ld. Shultz,1972, 457-470 o.) így az említett generáció többsége negatív attitűddel viszonyul az abszurd humor megjelenési formáihoz.
A kutatásban részt vevő generáció elsődleges jellemvonásainak – szociális háttér, pszichológiai jellemzők, a család és a társadalom jellemzése – sorba vétele után a különféle humor elméletek megvitatása következik, magában foglalva a felsőbbrendűségi elméletet, a diszpozíciós elméletet, az enyhítés elméletet, az inkongruitás elméletet, valamint az irónia utalás-elméletét.
Kiemelt szerepet kap a humor osztálytermi használatának gyakorlati szempontja, a pozitív oldal, amely a kreatív és a megszokottól eltérő gondolkodásmód elősegítésében, nyílt kommunikációs légkör megteremtésében, a tanulók ösztönzésében, a harmonikus tanár-diák kapcsolatban nyilvánul meg, valamint a negatív hatások tárgyalása, amely magában foglalja a veszélyes precedensértékű helyzetek generálását, a kommunikációs nehézségeket, illetve egy személy vagy csoport tekintélyének lerombolását.
A kutatási dolgozatban helyet kap a Monty Python csoport rövid jellemzése, mivel a kutatás alapját képező vizuális impulzus a Monty Python Repülő Cirkusza sorozat rövid jeleneteit tartalmazza, így ezek a jelenetek a mérési rendszer részét képezik.



